La bataie pe difese e pe promozion de lenghe galiziane si insiore di un gnûf sogjet nassût intai prins dîs di Avost. Si trate dal coordenament ProLingua che al à chê di meti adun dutis lis personis che, di là de lôr partignince politiche o professionâl, si ricognossin inte lote pe lenghe. Intal so manifest, ProLingua si declare, duncje, apartitiche e plurâl, in plui di visâ che lis adesions a puedin rivâ dome a titul personâl. I obietîfs dal coordenament a son chei di “promovi il galizian tant che lenghe proprie de Galizie e di rivâ ae sô uficialitât reâl, che e passe par une presince normâl ancje intai cjamps là che vuê e ven lassade fûr, tant che lis impresis, la justizie e altris servizis public e privâts, massime i mieçs di comunicazion”. ProLingua e calcole di nivel minim di tutele chel sigurât de Leç pe normalizazion linguistiche dal 1983 e dal Plan gjenerâl di normalizazion de lenghe galiziane dal 2004. Ogni tentatîf di limitâ i dirits garantîts di chescj proviodiments – a disin i membris dal coordenament – al sarà combatût cun decision.
Font: Vieiros Galiza Hoxe, 06/08/09
fur_Latn glg_Latn